སྙན་རྒྱུད་དང་འབྲེལ་བའི་རྣམ་ཐར་ལ་ཧ་ཅང་མང་ནའང་འདིར་དཔེར་མཚོན་ཙམ་ལ་དྲང་དོན་མུན་སེལ་སྒྲོན་མ་དང་ཡེ་ཁྲིད་མཐའ་སེལ་ལས་བྱུང་བའི་ལོ་རྒྱུས་རྣམ་ཐར་གསུམ།མདོ་དྲི་མེད་གཟི་བརྗིད་བཅས་ངོ་སྤྲོད་བྱེད་རྩིས་ཡིན།དྲང་དོན་མུན་སེལ་སྒྲོན་མ་ནི་ལུང་བོན་ལྷ་གཉེན་གྱི་སྙན་རྒྱུད་ཡིན་ཞིང་།བླ་ཆེན་དྲན་པ་ནམ་མཁས་བཛད་པར་གྲགས།དྲན་པས་རང་གི་སྲས་ཚེ་དབང་རིག་འཛིན་ནམ་ཚེ་དབང་རི་ཁྲོད་པ་ལ་བརྒྱུད།དེས་སྤྲུལ་སྐུ་ལུང་བོན་ལྷ་གཉེན་ལ་སྙན་ཏུ་བརྒྱུད་ཅེས་པ་ལྟར་ན་རྣམ་ཐར་འདིའང་སྙན་རྒྱུད་ཀྱི་ཁོངས་སུ་གཏོགས་དགོས།བོན་གྱི་ལོ་རྒྱུས་བསྟན་རྩིས་ནོར་བུའི་ཕྲེང་བ་ལས་ཚེ་དབང་རིག་འཛིན་སྤྱི་ལོ་སྔོན་གྱི་ལོ་༨༨༨་སྐུ་འཁྲུངས།ལུང་བོན་ལྷ་གཉེན་སྤྱི་ལོ་༡༠༨༨ལོ་ལ་སྐུ་འཁྲུངས་བར་བཤད་པས་དུས་རབས་གཅིག་གི་མི་མ་ཡིན་པར་ཤིན་ཏུ་གསལ།